Bybelskool » Efesiërs 4:1-16 – Om saam in alle opsigte te groei na Christus toe
Paulus begin hierdie hoofstuk met 'n frase wat baie herinner aan Filippense 1:27: "Laat julle lewenswandel in ooreenstemming wees met die roeping wat julle van God ontvang het." In Filippense praat Paulus van 'n ooreenstemming met die evangelie van Jesus Christus, hier van 'n ooreenstemming met die roeping wat hulle van God ontvang het. Die roeping het dus te make met die wyse waarop die evangelie in die wêreld tot sy reg kom.
En Paulus spel dié lewenswandel waarnatoe hulle geroep is uit in 5 aspekte: beskeie, vriendelik, geduldig, verdraagsaam en die handhawing van eenheid. Dit is die dinge waarop gefokus moet word in die proses om aan God gehoorsaam te wees.
Let op dat die eenheid vir Paulus belangriker is as die ander aspekte, en dat hy in vers 4-6 die motivering vir eenheid gee deur 7 manifestasies van die eenheid te beskrywe: daar is één liggaam, Gees, hoop, Here, geloof, doop, God en Vader. Daarmee gee hy 'n Trinitariese (Gees, Here [Jesus], God [Vader]) sowel as 'n gemeentelike begronding van eenheid (liggaam, hoop, geloof, doop). God is een wese, al is Hy drie persone. En die geloofsgemeenskap is een, al is hulle verskillende mense en het hulle selfs verskillende rolle.
En let op dat die genadegawes aan almal gegee is, omdat alle gelowiges één is. Sommige gelowiges is selfs gawes – die begin van ons ampsbeskouing – in terme van hulle rolle: apostels, profete, evangeliste, herders en leraars. Die eerste 3 kategorieë van gawes was mense wat baie keer gereis het om die evangelie te bring (hoewel sommige evangeliste hulleself ook gevestig het [Hand 21:8]), en die laaste 2 was baie keer meer gevestig in 'n spesifieke werkkring.